ANC gebruik staatsgeld vir verkiesing, sê DAArgieffoto Die Demokratiese Alliansie het Sondag die ANC daarvan beskuldig dat die party “skaamteloos staatsgeld gebruik om die ANC se verkiesingsveldtog te befonds”. “Barbara Creecy, LUR vir finansies in Gauteng, het R100 miljoen van provinsiale geld begroot om kiesersregistrasie in die provinsie aan te moedig, ondanks die feit dat die Onafhanklike Verkiesingskommissie (OVK) R1,5 miljard per jaar van belastingbetalers ontvang om dit te doen,” het Ashor Sarupen, DA-LP in Gauteng, gesê. Volgens die DA sal dit gunstiger wees indien dié geld aangewend word vir provinsiale departemente wat finansieel sukkel, veral die departement van gesondheid wat R1,4 miljard skuld en nie verskaffers betyds kan betaal nie. Die party het ook aangedui dat die geld eerder aangewend kon word om die droogtebystandspakket, wat tans steeds na beraming R120 miljoen kort, aan te vul. “Die ANC-regering is egter besig met ŉ ydele veldtog wat eerder die premier en die ANC bevorder as die verkiesing,” het Sarupen gesê. “Dit is ŉ skaamtelose misbruik van openbare geld om die ANC se verkiesingsveldtog te steun.”